OBRAZLOŽENJE ZA MALU NAGRADU GJALSKI 2021.

1. **Ema Mraz, učenica 7. razreda OŠ Sveti Križ Začretje, tekst „Nič mi nije jasne…“ (mentorica: Monika Šalec, Zrinski)**

Ako je po uzrečici da na mladima svijet ostaje – za hrvatsku književnost ne moramo se brinuti. Budućnost joj se široko smiješi. Svaki natječaj za Malu nagradu Gjalski (i mnogi drugi) za djecu i mlade, za učenike osnovnih škola, svake godine otkrije mnoštvo kreativca, toliko dobrih da je premalo nagrada. To je opći dojam o pristiglim radovima.

A sad o nagrađenima. Tekst „Nič mi nije jasne…“ koji počinje pričom osnovnoškolke koja prvi put iz neke unutarnje potrebe otvara televizor, sluša RTL Direkt i ubrzo zgrožena konstatira „Točne sam znala da nisam smiela te viesti nigdar hvužgati“. No, ne bježi sedmašica Ema Mraz od onoga što slijedi. Bez puno okolišanja otkrit će čemu strah: napada neki čudan virus tako da “ljudi same po cesta opadaju“. Dovoljno za dramatiku. Ali koga briga za događaje negdje tamo daleko u Kini. No, za kako dugo? Ema to lijepo zgusne u nekoliko rečenica: „Ja, onda je te došle i h Italiju i te je bile male bljiže, alji još furt daljeke. Onda je polako, točne baš na fašnik, korona došla vu Hrvatsku, ma super, daljeke je Zagreb od Začretja. I tak, saki dan broji su raslji, a na televizije su nas hmirivali dok nas jen dan, same najemput, nijesu zaprli.“

Ema nas postupno uvodi sve dublje u slijepe ulice pandemije, koja nije ništa drugo nego naša slika svijeta. Ona kritizira svekoliku neumjerenost u zgrtanju dobara, loš odgoj djece, naopake sudove kao što je ovaj „gde se vučitelji pozoveju na red kad učenik neke napravi“. Sve u kontekstu pomahnitala virusa. Čini ona to vješto, bez velikih ružnih riječi mameći nam osmijeh na lice, blago, a opet ubada u živac tako da zapeče u duši – jer tko se u nekoj od njezinih slike neće prepoznati? Dotiče se i onih na vlasti i onih koji tamo nisu, onih koji vjeruju da bolest postoji i onih koji u nju ne vjeruju, pronalazeći posve iracionalne razloge za svoj otpor *lockdownu* i cijepljenju. O svemu tome ona kaže „nič mi ni jasne!“. Čudi se poput djeteta koje ne zna reći koliko mu je godina pa diže prstiće. To daje šarm njezinu pisanju, pokazuje kako ono što joj je na umu zna oblikovati na literaran način. Opširno je to polje. I profesionalcu bi bilo teško na dvije kartice dodirnuti nelogičnosti ljudskog postojanja u 21. stoljeću, pa još života u pandemiji; opisati šumu kontradiktornih informacija, obrnutih vrijednosti, zagovarati jedna pravila, a držati se drugih… No, Ema svojim asocijativnim stilom pogađa bit stvari puno bolje nego da se upustila u šire opise.

„Nič mi nije jasne…“ primjer je teksta osebujna stila, s mnogo duhovitosti, blage ironije, pametnih zaključaka, zaokružena sadržaja, kojem melodija lokanog kajkavskog govora daje specifičnu težinu. Uza sve to vrijednost se krije ispod površine, u kritici današnjeg načina života i prevladavajućih vrijednosti koje čovječanstvu ne služe na čast. I na kraju, završnim rečenicama prvo će nas nasmijati, pa smrznuti: „A ke je najbolje, ta korona još nije gotova, a toljke toga je več zdej koma. Ak te još potraje, valjda bude normalne da ljudi po ruka hodiju ilji da psi kuhaju i auto voziju. To nije samo plučna bolest. To je i mentalna bolest…“

1. **Mellanie Jakšić, učenica 7. razreda OŠ Matije Gupca, Gornja Stubica, tekst „Potres“ (mentorica Vesna Jakopović)**

Mellanie Jakšić za svoju je temu odabrala potres, drugu pošast našeg vremena. Njezin ulaz u tekst, za razliku od pristupa Eme Mraz pandemiji koronavirusa, iz temelja je drukčiji. S razlogom, jedna je proživjela sve o čemu piše, a druga nije. Jedna svoje pisanje temelji na osobnom iskustvu, subjektivnom dojmu, druga misli, piše i zaključuje globalno. Zajedničko im je da neproživljeno ili pak na najsuroviji način proživljeno jednako dobro pretaču u literarni tekst. Mellanie od prve rečenice čitatelja uvlači u svoju priču, sudbu stradalnika od potresa. Možemo zamisliti djevojčicu u šoku, probuđenu iz sna, koja u jednom trenutku ima dom, a u drugom ga više nema. I ma koliko bilo teško suočiti se s razornim udarcem prirode, autorica ne poseže za jakim riječima, ne cvili, ne nariče, ne urla, ne straši nas već prestrašene svojom sudbinom. Plače zajedno sa svojima, majkom i ocem i dvoje mlađih od nje – ali tko ne bi plakao u tim prvim trenucima nemoći? Opisom se kratko zadržala na trenutku kad se zemlja zatresla, kad je prvo na pameti bilo istrčati iz kuće, kad je otac vikao „Brže, brže van!“, a „Mati pozabila braceka pa se vrnula v hižu po njega“. Vrlo slikovito opisuje trenutak paralize, kad mozak jedino pita „kaj bu sad?“

Pribrali su se, ali kako. „Mati je auto vužgala i otpeljala mene, braceka i seku v jednu drvenu hižicu tere potres nemre nič, dok je tatek ostal na ceste z vatrogasci. Kome smo si pojeli, zakurili si i male smirili. Si osim matere. Ona nič ni jela ni pila nije. Štele joj je srce od jada puči. A mene još više kaj je nemrem pomoči. Bracek i seka su se igrali. Kaj oni znaju tomu semu, još su mali… Tješila sam mater koliko god sam mogla, ali nič pomogle nije.“

Treba li za jedan učenički rad, da bi bio proglašen uspjelim, više emocija nego što su ove kratke rečenice? Tako realne, tako iskrene, uvjerljive. To je vrhunac „Potresa“, to je onaj ključni trenutak koji ovom proznom radu neće naškoditi čak ni lošim završetkom. No, Mellanie nastavlja onako kako ne bismo očekivali. Duhovito i s mnogo optimizma opisuje kako su se brzo trgnuli, kako je otac prionuo poslu da kuću popravi i obitelj smjesti u toplo. „Mati i tatek su boravak ukrašavali, a ja z seku našu malu sobicu. Z materju sam saki dan čistila prašinu i one kaj bi tatek zametal. Tak je lijepa bila kad smo završile, kak da sam ju z srebrem oblejala. Došel je tatek i rekel: 'Brave, brave, ali mogle ste to i male bolše!' Kad se mati obrnula i skore mu za vuha prilepila, ja sam vudrila v smijeh.“

Treba li išta više od smijeha za zaključak da se ova obitelj vratila u normalu, a Mellanie svojim pisanjem zaslužila nagradu.

1. **Jana Krušelj, učenica 7. razreda OŠ Bedekovčina, tekst „Jesenja čarolija“ (mentorica: Ivana Kranjčec)**

Nebrojeni su tekstovi o jeseni, inspirativnu godišnjem dobu kojim su se bavili najveći pjesnici. Nema učenika koji tijekom školovanja nije napisao barem jedan rad o očaravajućim bojama „Gospođe Jeseni“. Pisac se pita ima li još išta novo što bi se moglo dodati toj temi? Nije lako biti literarno nadahnut toliko da pred jednim radom netko zastane i kaže ovo je dobro, ovo je odlično, ovo je drukčije od svega ponuđenog. Kratko, a poetično, živo, kao što priroda jest živa, samo što joj to našim ignorantskim odnosom ne priznajemo. Prolazimo kraj nje i ne osvrćući se za tom ljepotom. Nemamo vremena. Jana Krušelj nekako bojažljivo kaže: „ I ja je promatram, krišom“ – kao da se svojim pogledom boji narušiti prirodni sklad.

Ona ne samo da ne narušava sliku jeseni već svojim opisom pred nas i pred naša osjetila izvlači sve njezine boje i mirise. Začas čitatelja uvuče u šarene haljine za čuđenje jedinstveno obojenog obronka ili parka usred grada. I još nas na kraju – kao da nas nježno kori – pita: „Uživate li vi u jeseni?“ i podučava: „Zastanite na trenutak u parku pored ljuljačke i stvarno razmislite o sebi. Razmislite o ljepoti svakog dana. Tada ćete možda ugledati nju, veličanstvenu gospodaricu topline, boja i mirisa, prvih mrazova i kiša. Zavladat će i vama. Naravno, ako joj dopustite.“

Treba li nam više od Janina podsjećanja kako bezglavo jurimo ne dajući priliku pogledu oko sebe? U bilo koje godišnje doba.

Branka Primorac, književnica, predsjednica Prosudbenog povjerenstva Male nagrade Gjalski 2021.